
Avdeling ØKS

Retningslinjer for individuelle arbeidsplaner UF-personale

Gjeldende fra høsten 2004.

1. Innledning

Disse retningslinjene danner grunnlag for arbeidet med oppsett av individuelle arbeidsplaner for alle tilsatte i undervisnings- og forskerstillinger ved Høgskolen i Oslo. De inneholder prinsipper som skal legges til grunn for arbeidsplanene. 

Arbeidet med å utvikle arbeidsplanene til tjenlige redskap for planlegging og ressursfordeling vil være en kontinuerlig prosess. Arbeidsplanene vil måtte endres i tråd med nye krav og forventninger. Høgskolen vil ha arbeidsplanene under kontinuerlig vurdering og har etter drøfting med tjenestemannsorganisasjonene foretatt visse endringer i retningslinjene, gjeldende fra høsten 2004. 

Partene på avdelings-/senternivå har disse retningslinjene som grunnlag for utvikling av lokale retningslinjer tilpasset den enkelte avdeling. Avdeling ØKS har foretatt dette i april-mai 2004. 

2. Formål

Personalpolitikken i høgskolen legger vekt på følgende: 
· Den enkeltes kompetanse og arbeidskapasitet skal brukes på en måte som best mulig bidrar til å løse høgskolens oppgaver

· Den enkelte skal få anledning til egen utvikling og faglig fornyelse

· Arbeidsbelastningen skal fordeles jevnest mulig over året

· Arbeidsoppgavene skal fordeles jevnest mulig blant de tilsatte

· Det skal være mulig med utveksling av personale på tvers av avdelinger og utdanninger

De individuelle arbeidsplanene er et styringsverktøy for arbeidsgiver i arbeidet med å realisere disse målene. Planene skal også sikre at sentrale føringer for høgskolen og avdelingene blir fulgt opp. De skal videre gi: 
· den enkelte tilsatte i undervisnings- og forskerstilling oversikt over sine arbeidsoppgaver

· den enkelte utdanning oversikt over fordelingen av oppgaver for tilsatte i slike stillinger

· den enkelte avdeling mulighet til å sammenholde oppgavene med tildelte ressurser

· ledelsen et godt tjenlig faglig og ressursmessig styringsverktøy

Oppgavene omfatter undervisning, forskning/faglig utviklingsarbeid, administrasjon og faglig/pedagogisk fornying. Målet er å skape en mest mulig rimelig fordeling av arbeidsoppgavene de enkelte tilsatte imellom og å prioritere slik at de faglige ressursene benyttes effektivt og i tråd med overordnede strategier og føringer. I tillegg skal ordningen sikre mest mulig entydige definisjoner av arbeidsoppgaver i hele høgskolen. Det er også et ønske at retningslinjene skal inngå som et naturlig redskap i arbeidet med å stimulere til bruk av nye undervisningsformer og til kvalifiseringsarbeid for opprykk til høyere stillingskategori og til framdrift og gjennomføring av FoU-prosjekter. 

Det er viktig å se arbeidsplanene som et planleggingsverktøy, ikke som et nøyaktig mål for tidsbruken. Det er også et ressursfordelingsverktøy, der en må ha en viss frihet innenfor de rammene en har fått seg tildelt. 

Det er ikke meningen at dette planleggingsverktøyet skal brukes til å fasttømre visse former for undervisning eller til å hindre utviklingen av nye læringsformer. Kvalitetsreformen tilsier utstrakt bruk av veiledning og andre undervisningsformer enn forelesninger. Det er lettere ut fra den erfaring vi har per i dag å kvantifisere kjente undervisningsformer/arbeidsformer enn å sette normer for f.eks. IKT-baserte læringsopplegg. Vi må derfor inntil videre i større grad bruke skjønn når vi skal planlegge slike oppgaver. Det oppfordres likevel til å ta slike arbeidsformer i bruk, og skaffe seg erfaring som senere kan danne basis for nye måter å planlegge bruk av arbeidstid. 

Vi ønsker å understreke at når det i den enkeltes arbeidsplan er beregnet en samlettidsressurs for et fag eller et emne, er det denne som er det avgjørende. Studieleder tildeler tidsressurs for et fag eller emne, og drøfter med faglærer hvordan denne ressursen best kan tas ut. Dette må gjøres før arbeidsplanen settes opp. Innenfor denne tidsressursen er det i prinsippet stor fleksibilitet. Hvordan læreren anvender denne tidsressursen er først og fremst et pedagogisk spørsmål, dernest et praktisk spørsmål som gjelder timeplan, romfordeling osv. Det er ikke meningen at en tildelt ressurs skal bety at en er bundet til bestemte undervisningsformer i utgangspunktet. Det ligger for eksempel ingen føring i retning av at en skal bruke mye forelesninger der fagets/emnets karakter eller studentenes behov tilsier at veiledning er den mest relevante undervisningsform. Også etter at timeplanen er lagt, og det framgår av arbeidsplanen at en lærer for eksempel har x antall forelesninger, kan situasjonen endre seg slik at det er mer aktuelt å bruke andre undervisningsformer. Men man kan ikke påregne ekstra ressurser utover det som arbeidsplanen har satt som norm for det arbeidet som skal gjøres, en må forholde seg til rammene for arbeidet. 

Det er heller ingenting i veien for at lærerressurser kan slås sammen for en gruppe lærere som fordeler emner og arbeidsmåter innenfor ressursen seg imellom, etter avtale med studieleder. Det som er viktig, er at det er rom for mange og fleksible måter å anvende tidsressursen på innenfor disse retningslinjene, og at tidsressursen må anvendes slik at det er til det beste for studentene, samtidig som den både gir en rimelig fordeling av undervisningsoppgaver gjennom året, og gir tid for egenutvikling og FoU for de tilsatte.

3. Andre relevante dokumenter

Det foreligger en rekke retningslinjer, eksterne og interne dokumenter som ligger til grunn for arbeidet med individuelle arbeidsplaner. En liste over disse finnes i vedlegg 2. 

Det vises spesielt til retningslinjene for praktisering av særavtalen for lønns- og arbeidsvilkår for undervisnings- og forskerstillinger. Retningslinjene gjelder bl.a. arbeidstid, kjernetid, arbeid andre steder enn ved høgskolen, avtalt ekstraarbeid, ekstern sensorvirksomhet, bistillinger/bierverv og nærmere regler for fravær mv. 

4. Grunnlag for beregning av tidsbruk

4.1. Arbeidsår

Hver tilsatt i full stilling har et arbeidsår på netto 1687.5 timer. For tilsatte over 60 år reduseres årsverket med 37,5 timer til 1650 timer.

4.2. Måleenhet

En undervisningstime på 45 minutter beregnes som 1 times undervisning i arbeidsplanen. Til de øvrige oppgaver beregnes tiden time for time. 

5. Oppgaver

De ulike arbeidsoppgavene for tilsatte i undervisnings- og forskerstillinger som arbeidsplanene skal deles inn i er: 
· undervisning og veiledning

· faglig/pedagogisk fornying

· FoU

· administrasjon og verv

· udisponert tid/andre oppgaver

5.1. Undervisning og veiledning

I denne sammenheng brukes begrepet undervisning om læringsrelaterte oppgaver i vid forstand. Ut fra følgende beskrivelse må det lokalt fastsettes hvor en konkret aktivitet hører hjemme. 

Definisjoner:

Forelesning 

benyttes om en undervisningsform som i hovedsak består av at læreren presenterer et fagstoff for studentene i komprimert form og med fokus på nøkkeltema for forståelse av det aktuelle stoffet. Ansvaret for forberedelse og presentasjonsform ligger hos læreren. 

Seminar 

benyttes om en i større grad dialogpreget formidlingsform, der studenter og lærere kan ha et delt ansvar for forberedelse av og bidrag til gjennomgang av fagstoff. Hovedansvaret for tilretteleggelse, ledelse og framdrift ligger likevel hos læreren. 

Veiledning 
benyttes om en arbeidsform som tar utgangspunkt i - eller legger opp til - studenters egenaktivitet og der lærerens oppgave er å initiere, respondere og rettlede studenten(e)s aktivitet som f eks. kan være: 
· praktiske øvinger i tilknytning til undervisningen

· feltundersøkelser

· laboratorieøving

· prosjektarbeid

· oppgaveløsning spesialoppgaver/semesteroppgaver

· masteroppgaver

· verkstedarbeid

· klinisk arbeid
I veiledning inngår også ordinær kontakt med enkeltstudenter og nettbasert veiledning. 

Tilrettelegging av undervisning 

Her inngår tilsyn/oppfølgingsansvar med/for datautstyr, verksteder, laboratorier, øvelsesposter, tilrettelegging for feltundervisning mv. når dette ikke utføres av andre enn de tilsatte i undervisnings- og forskerstillinger. Her inngår også utarbeiding av PBL-oppgaver, samt spesielt arbeidskrevende tilrettelegging i forbindelse med ekstern praksis. 

Vurdering av studentene/eksamen 

I vurdering av studentene inngår: 

a) arbeid knyttet til vurderinger underveis i studiet så som 
· retting og vurdering av oppgavebesvarelser og prosjekter

· uformell veiledning som ikke naturlig går under kategorien gjennomføring av undervisning

· mappevurdering
b) arbeid knyttet til formelle eksamener så som 
· utarbeiding av eksamensoppgaver

· planlegging, avvikling og sensur

· vurdering og godkjenning av praksisperiode
Studieevaluering og løpende revisjon av enkeltemner/fagområder 

Studieevaluering vil i denne sammenheng si systematisk virksomhet for å vurdere og forbedre studiene. Dette kan skje individuelt eller som gruppearbeid. 

Faglig/pedagogisk utviklingsarbeid 

Med dette menes arbeid som har prosjektkarakter, men som det ikke er naturlig å defineresom FoU. Det kan f.eks. dreie seg om: 
· større studie- eller planrevisjoner, bl.a. som følge av endringer i sentralt fastsatte rammeplaner

· utvikling av nytt læremateriell

· revisjon av kompendier og annet læremateriell

· tilrettelegging av undervisning på engelsk

· internasjonalt arbeid som ikke inngår i administrasjon

· studiekvalitetsarbeid
Prosjekter som tilfredsstiller FoU-systemets krav til systematikk og innovasjon registreres ikke her, men under den enkeltes FoU-andel. 

Kvantifisering

Aktiviteter med omregningsfaktorer 

Undervisningsaktiviter som forelesninger, seminarer og veiledning er kvantifisert ved hjelp av omregningsfaktorer som inkluderer forberedelsen og gjennomføringen av undervisningen. 
· Ordinære forelesninger – faktor 3

· Forelesninger for grupper over 100 studenter – faktor 4

· Originalforelesninger etter studieleders vurdering – faktor 4

· Forelesninger på engelsk (unntatt i språkfag og når lærerens morsmål er engelsk) – faktor 4

· Forelesninger for videreutdanning, hovedfag og master – faktor 4

· Tilstedeværelse ved bruk av gjesteforeleser – faktor 1

· Seminarundervisning – faktor 2-3

· Veiledning – faktor 1-3

· Veiledning av hovedfags-/masteroppgave – faktor 2-3
Det godtgjøres ikke ekstra for å tilrettelegge undervisningen til IKT, da dette er pedagogiske virkemiddel som den enkelte lærer selv velger å bruke eller ikke, samt at dette er å betrakte som helt ordinære pedagogiske virkemidler i dag. I enkelte tilfelle etter studieleders vurdering, i særlig grad ved førstegangs tilrettelegging og når det er tverrfaglig, kan utvikling av nettbaserte moduler regnes som utviklingsarbeid og gi ekstra uttelling.

Undervisning (seminarer) hvor kull/klasse deles i grupper (eksempelvis kommunikasjonsseminar, ferdighetstrening, gruppeundervisning, seminargrupper) godtgjøres med faktor 2-3 etter studieleders vurdering. Noen seminarer er mer jobbkrevende enn andre, og studieleder må vurdere dette.

Arbeid med studenter som trenger spesiell tilrettelegging avtales med studieleder i det enkelte tilfelle.

Faktorene ganges med antallet forelesnings-/seminar-/veiledningstimer i vedkommende fag i planperioden. 

For- og etterarbeid direkte knyttet til undervisningen inngår i omregningsfaktorene. 

Der det er lagt opp til at ansvaret er delt mellom en hovedansvarlig og en medansvarlig er det naturlig at disse får forskjellig uttelling. 

Reising i forbindelse med praksis og andre eksterne oppdrag regnes time for time når dette foregår i normal arbeidstid. Reiser utenom arbeidstiden er regulert i Hovedtariffavtalen. Reiser ut over en time utenom ordinær arbeidstid på hverdager regnes time for time. Reisetid på frilørdager og søndager regnes time for time. Se for øvrig Hovedtariffavtalen § 8. 

Aktiviteter uten omregningsfaktor 

Når det gjelder de øvrige undervisningsaktivitetene, er situasjonen at arbeidsbelastningen også her kan variere sterkt ut fra en rekke forhold knyttet til organisering, studenttall, fagmiljø, fagområde, praksisområder, nivå, individuelle forutsetninger osv. Disse aktivitetene bør derfor fremkomme i arbeidsplanen med egne, spesifiserte timetall.
Tilrettelegging av undervisning 

Dersom det er tale om oppgaver som går ut over det som tradisjonelt kan defineres som for- og etterarbeid ved undervisning, kan slike oppgaver defineres og gi uttelling i arbeidsplanen. Se definisjon under pkt 5.1.  Dette avtales direkte med den enkelte studieleder.

Vurdering av studenter/eksamen 

Arbeidsbelastningen vil variere både med hensyn til emne, eksamensform og antall studenter. Det er utarbeidet veiledende retningslinjer for eksterne sensorer, og disse ligger til grunn for kvantifisering mht eksamensarbeid. 

Studieevaluering og løpende revisjon av enkeltemner/fagområder 

Omfanget av denne virksomheten vil variere både ut fra hvilket studietilbud som skal evalueres, hvilke emner/fagområder som skal revideres, og hvem som skal gjennomføre evalueringen eller forestå revisjonen. 

Faglig/pedagogisk utviklingsarbeid 

Arbeidsbelastningen her vil variere bl.a.ut fra omfang og hyppighet i studie- og fagplanrevisjonene innen de enkelte fagområder.

5.2. Faglig/pedagogisk fornying

Definisjon 

Med faglig/pedagogisk fornying er ment de timene den enkelte tilsatte kan disponere for å holde seg faglig a jour til enhver tid. Innunder dette regnes også eventuell tidsressurs til arbeid med kvalifisering fra høgskolelærer til høgskolelektor, deltakelse i kursvirksomhet eksternt og internt. 

Fordeling i den individuelle arbeidsplanen 

Høgskolelærere og høgskolelektorer som ikke har FoU-tid får avsatt en minimumsressurs på 10 %, dvs. 170 timer i 100 % stilling, til faglig/pedagogisk fornying. 

Høgskolelektorer med tildelt FoU-ressurs på minst 20 %, 1.lektorer, 1. amanuenser, professorer og høgskoledosenter får avsatt en minimumsressurs på 5 %, dvs. 85 timer i 100 % stilling, til faglig/pedagogisk fornying. Det bør normalt ikke tildeles FoU-ressurs på under 20 %. Se punkt 5.3, høgskolelektor. 

Ved redusert stilling beregnes ressursen av vedkommendes stillingsprosent. 

Etter individuell vurdering kan ressursen økes, f.eks. ved: 
· kompetanseutvikling knyttet til nye arbeidsformer (PBL, IKT-støttet læring)

· overtakelse av nye fagområder

· arbeid knyttet til kvalifisering fra høgskolelærer til høgskolelektor

· kurs i høgskolepedagogikk
Der kompetanseutviklingen er en naturlig del av egne FoU-prosjekter, regnes ressursen som FoU-tid. Det samme gjelder kurs som inngår i systematisk forskeropplæring. 

5.3. Formidling

Definisjon 

Dette gjelder oppgaver knyttet til virksomhet utenom regulær undervisning, som 
· utarbeiding av populærvitenskapelige publikasjoner

· bidrag ved konferanser/seminarer

· opptreden i media

· utstillinger/konserter etc.
Formidlig knyttet direkte til gjennomføring eller avslutning av egne FoU-prosjekter regnes som en del av disse, og registreres under posten FoU-arbeid. 

5.4. Forskning og utviklingsarbeid – FoU

Kommentar: 

De instansene som finansierer FoU-virksomhet stiller økende krav til planlegging, gjennomføring, formidling og dokumentasjon. Både faglig og økonomisk vil tildeling av FoU-tid og dokumentasjon av resultater bety mye for HiO i tiden framover. Det er i den sammenheng viktig at høgskolens begreper og kategorier samsvarer med norske og internasjonale standarder. Arbeidsplanene skal bidra til å realisere HiOs FoU-strategi, som bygger på disse standardene. 

Definisjon 

FoU-begrepet forstås her i samsvar med definisjonen i HiOs FoU-strategi 2001-2005. Forskning og utviklingsarbeid (FoU) er kreativ virksomhet som utføres systematisk for å oppnå økt kunnskap – herunder kunnskap om mennesket, kultur og samfunn -og omfatter også bruken av denne kunnskapen til å finne nye anvendelser. 

Grunnforskning er empirisk eksperimentell og/eller teoretisk virksomhet som primært utføres for å skaffe til veie ny kunnskap om det underliggende grunnlag for fenomener og observerbare fakta, uten sikte på spesiell anvendelse eller bruk. 

Anvendt forskning er virksomhet av original karakter som utføres for å skaffe til veie ny kunnskap, primært rettet mot bestemte praktiske mål og anvendelser. 

Utviklingsarbeid er systematisk virksomhet som anvender eksisterende kunnskap fra forskning og praktisk erfaring for å utvikle nye eller vesentlig forbedrede materialer, produkter eller innretninger, eller å innføre nye eller vesentlig forbedrede prosesser, systemer og tjenester. 

Pedagogiske utviklingsprosjekter 

Prosjekter med nærhet til undervisningen og yrkesfeltet, for å utvikle anvendbar og nyttig kunnskap til brukergrupper i ulike yrkesfelt. Slike prosjekter kan ivareta viktige undervisnings- og læringsbehov samtidig som de styrker høgskolens faglige kompetanse og FoU-innsats. Utvikling av nye arbeidsformer i utdanningene og av nye tilbud og samarbeidstiltak for yrkesfeltet er sentralt. For å regnes som FoU, må tiltakene være nyskapende, se definisjon av utviklingsarbeid ovenfor. 

En rekke prosjekttyper kan komme innenfor en slik definisjon, som for eksempel 
· IKT-prosjekter i utdanningene

· prosjekter basert på læringsformer 

· prosjekter basert på nye samarbeidsformer (innenfor og utenfor høgskolen)

· prosjekter med internasjonale utdanningstilbud

· nye undervisningsmoduler

· produksjon av nytt nettbasert materiale

· utvikling av nye studietilbud

Kunstnerisk utviklingsarbeid har de samme kjennetegn som annen FoU, men baseres både på praktisk og kunstnerisk erfaring. 

Kunstnerisk utviklingsarbeid innebærer utøvende virksomhet på høyt nivå innen musikk, bildende kunst o l., som kan ekvivalere FoU-arbeid innen andre profesjonsområder. 

Kommentarer: 

Kunstnerisk utviklingsarbeid har relativt kort tradisjon som del av FoU-virksomhet. HiO ser det som viktig å utvikle ulike strategier for denne typen utviklingsarbeid, der ulike former for dokumentasjon og presentasjon av resultatene utprøves. 

FoU-begrepet omfatter altså både forskning og nyskapende utviklingsarbeid. Høgskolen i Oslo vil legge vekt på at gode utviklingsprosjekter skal betraktes som fullverdige FoU-tiltak. For å regnes som FoU-tiltak, må imidlertid virksomheten være systematisk, og det stilles krav om faglig kvalitet og relevans. Det må foreligge en beskrivelse av prosjektet, med opplysninger om målsetting, metodikk, framdrift og dokumentasjon. Resultatene må gjøres tilgjengelige. 

Kompetanseutvikling som er en naturlig del av- eller forutsetning for- egne FoU-prosjekter, regnes som FoU-tid. Det samme gjelder deltakelse på kurs som inngår i doktorgradsprogrammer, førstelektorprogrammer og andre former for systematisk forskeropplæring. 

Fordeling av arbeidstid

Den plikt til FoU som lov om universiteter og høgskoler pålegger høgskolen er en institusjonell plikt. Det er altså høgskolen og dens avdelinger som har en plikt til å drive FoU-arbeid, det er ikke en individuell rettighet. 

HiOs prinsipper for fordeling av totalressurser til FoU

Ved HiO avsettes 25 % av årsverket til de tilsatte i undervisnings- og forskerstilling ved institusjonen som helhet til FoU. 

Som det fremgår tidligere i dokumentet vil gjennomsnittlig ressursbruk til FoU kunne variere mellom avdelinger, utdanninger og faglig tilsatte, bl a på grunnlag av tilsettingsforhold og kompetanse, ulike arbeidsformer i undervisningen og ressursbruk til administrative og andre oppgaver. Ressursen knyttet til FoU for den enkelte avdeling, utdanning og tilsatte kan følgelig variere sterkt over tid. 

Vikarer og andre midlertidige tilsatte 
· som er tilsatt inntil 1 år tildeles normalt ikke FoU-ressurs

· som er tilsatt i langvarige vikariater og andre midlertidige tilsettingsforhold (utover 1 år) kan etter vurdering tildeles individuell FoU-ressurs hvert studieår etter de samme retningslinjer som de øvrige tilsatte

Stillingskategorier

Høgskolelærer 

er en undervisningsstilling og tillegges ikke forskningsressurs. Etter individuell vurdering kan det avsettes tidsressurs til utviklings- og/eller kvalifiseringsarbeid. HiO ønsker at det skal legges til rette for at høgskolelærere som ønsker det skal få avsatt tid til slikt arbeid. En høgskolelærer kan delta i forskningsprosjekter ledet av forskningskompetent personale og få uttelling for det i arbeidsplanen. 

Høgskolelektor 

kan etter individuell vurdering hvert studieår tildeles FoU-ressurs. I de tilfeller hvor slik tildeling skjer vil veiledende norm være 20 %. Det kan med fordel tildeles større ressurs der dette er tjenlig for relevante prosjekter. Det bør normalt ikke tildeles FoU-ressurs på under 20 %. Avdelingens totale rammer for FoU kan også medføre at tilsattes ønsker om tid til FoU for relevante prosjekter ikke alltid kan oppfylles. 

Førstelektorer og førsteamanuenser 

Veiledende norm for FoU-ressurs i disse stillingskategorier er satt til 30 %. 

Professorer (tilsatte og ved opprykk) og høgskoledosenter 

HiOs veiledende norm for FoU-ressurs i disse stillingskategorier er satt til 45 %. 

For alle kategorier gjelder at individuell FoU-ressurs fastsettes i arbeidsplanene for hvert studieår. Der det over lengre tid mangler resultater av FoU-arbeidet, kan arbeidstakeren pålegges andre oppgaver. 

Fordeling i den individuelle arbeidsplanen

Den enkelte tilsatte i undervisnings- og forskningsstillinger foreslår tema/område for sitt FoU-arbeid i tråd med HiOs føringer i strategier og planer, innen de faglige rammer avdelingen/utdanningen definerer og i dialog med kolleger og faglig ledelse, og framlegger en kort prosjektbeskrivelse og plan for arbeidet. Det vil også kunne foreligge prosjekter og oppgaver som initieres fra HiOs ledelse og styrende organer. Slike forslag må foreligge i god tid før oppsett av arbeidsplan. Frister fastsettes i den enkelte avdeling. 

5.5. Administrasjon og verv

Definisjon 

Dette gjelder oppgaver knyttet til lederskap, verv og/eller spesielle oppgaver av administrativ karakter på høgskole-, avdelings- eller utdanningsnivå. Dette kan også gjelde eksterne verv som ikke er lønnet, men som skjøttes på vegne av høgskolen. 

Fordeling i den individuelle arbeidsplanen 

Den enkelte tilsatte får normalt avsatt en ressurs på 7 %, dvs. 120 timer i 50 % stilling eller mer. For tilsatte i stillingsprosent under 50 reduseres ressursen tilsvarende. 
Eksempler på oppgaver som skal skjøttes innenfor normalfordelingen: 

· møter med studentorganer og deres representanter 

· lærermøter/personalmøter

· arbeidsmiljødag

· representasjon

· fagutvalg

· andre utvalg av mindre hyppig karakter (fou-utvalg, internasjonal komité, læringsmiljøutvalg, LAMU mv.)

· time- og periodeplanlegging

· møter med studentorgan og studentrepresentanter

· administrativt arbeid knyttet til internasjonalt arbeid

· ordinær bransjekontakt

· administrasjon av egne kurs/egen undervisning

De som har store eller mange av de nevnte oppgavene, som utgjør mer enn dette, kan tildeles større ressurs etter individuell vurdering. 

Følgende gir ekstra uttelling:

· modulansvar – inntil 60 timer
· modulansvar ekstraordinær tilrettelegging av undervisning – inntil 40 timer

· kullansvar deltidskull – inntil 100 timer

· kullansvar heltidskull – inntil 150 timer

· avdelingsstyre – 48 timer

· praksisbesøk – avtales særskilt med studieleder

· lokale tillitsvalgte – 90 timer

· verneombud – 70 timer

· leder nominasjons-/rekrutteringskomité – 20 timer

· classfronter faglig brukerstøtte – 45 timer

Oppgaver på sentralt plan gir uttelling i den grad det er fastsatt av høgskolen sentralt. Slike kan være:
· Hovedverneombud

· sentralt tillitsvalgarbeid etter Hovedavtalen

· AMU

· tilsettingsråd og tilsettingsutvalg

· HiO-styre (normalt: 37 t per semester)

· sentral rekrutterings- og nominasjonskomité i valgår

· relevante oppdrag i nasjonale og internasjonale komitéer, utvalg og organisasjoner

Studieleder må påse at arbeidsoppgavene i arbeidsplanen totalt holder seg innenfor 1687.5/1650 timer (eller reduseres tilsvarende ved stillingsprosent under 100). 

5.6. Udisponert tid/andre oppgaver

Det kan i mange tilfeller være hensiktsmessig å holde av noe tid på arbeidsplanen som udisponert. 

Studieleder kan i løpet av studieåret pålegge tilsatte med slik ressurs enkelte ad hoc oppgaver, for eksempel 
· møtevirksomhet som ikke inngår i felles planlegging av undervisning

· uforutsette oppgaver som ikke var med i betrakting da studieåret ble planlagt

· vikartimer til bruk ved sykefravær av en viss lengde, men hvor det ikke er rom for tilsetting av vikar

Den enkelte tilsatte som har slik ressurs i sin arbeidsplan må eventuelt få noe tids varsel for å kunne planlegge bruk av denne i forhold til sine andre oppgaver. Udisponert tid innenfor slik ressurs kan evt. disponeres til faglig/pedagogisk fornying, og må "nedskrives" for hver måned. 

Studieleder vurderer om det skal settes av udisponert tid i den enkeltes arbeidsplan.

Fordeling i den individuelle arbeidsplanen 

Fordelingen settes opp etter individuell vurdering.

6. Oppdrag

Tilsatte i undervisnings- og forskerstillinger kan innenfor sin arbeidsplan bli tillagt undervisnings- og andre faglige oppgaver knyttet til oppdrag uten at dette godtgjøres særskilt (KUF-rundskriv F-10-96). Slike oppgaver kvantifiseres etter de samme normer som øvrige oppgaver.

7. Framgangsmåte

Planperiode

Arbeidsplanenes planperiode er 1. august til 31. juli. De individuelle arbeidsplanene skal normalt være fastsatt innen 20. juni hvert år. 

Rammer og føringer

Avdelingsdirektør/senterleder fastsetter interne retningslinjer for utarbeidelse av arbeidsplaner etter drøftinger med de berørte tjenestemannsorganisasjoner. De lokale retningslinjene og referat fra drøftingsmøtene med organisasjonene gjøres kjent for de tilsatte på avdelingen/senteret og oversendes personalseksjonen så snart de foreligger. 

Utarbeidelse

Den tilsatte utarbeider i samarbeid med den nærmeste faglige leder, til vanlig studieleder, et forslag til individuell arbeidsplan for perioden. 

Som grunnlag for utarbeidelsen går disse sammen igjennom forrige planperiodes oppgaver og evaluerer hva som er gjort etter planen, hva som er gjort utover planen, hva som evt. gjenstår, og hva som kan gjøres for å forbedre resultat som evt. ikke er tilfredsstillende. 

Tilsatte som hadde tildelt FoU-tid i forrige planperiode, rapporterer om framdrift og resultater. For planlagt FoU-virksomhet i neste periode må det foreligge en kort prosjektbeskrivelse og plan for arbeidet. Prosjektene registreres i FoU-databasen. 

Avdelingene må sørge for at også interne prosjekter sikres en viss kvalitet. Studielederne må sørge for dette i forbindelse med arbeidsplanene, for eksempel ved at de trekker inn den spesialkompetansen som FoU-utvalg, FoU-ledere eller FoU-koordinatorer måtte ha på dette området. 

Forslaget til individuell arbeidsplan, som utarbeides på vedlagte skjema, skal vise planlagte arbeidsoppgaver og planlagt tidsbruk i kommende periode. Forslaget danner grunnlag for den delen av medarbeidersamtalen mellom den enkelte tilsatte i undervisnings- og forskerstillinger og studieleder som omhandler planer/fordeling av arbeidsoppgaver for kommende studieår. 

Tidskonto

Skjermet FoU-tid er ofte en forutsetning for kvalitet og framdrift. Avdelingene og utdanningene må legge til rette for at tilsatte i undervisnings- og forskerstillinger gis adgang til å samle tildelt FOU-tid til konkrete prosjekter over flere år (tidskonto) slik at de på den måten kan få gjennomført prosjektene mer konsentrert. Det er derfor nødvendig at avdelingene og utdanningene planlegger bruken av sine faglige ressurser over flere år. 

Fastsetting

Studieleder koordinerer de enkelte forslagene, samrår seg med dekan og leverer dem innen avtalt frist samlet til avdelingsdirektør (arbeidsgiver) som formelt fastsetter arbeidsplanene. Dekan og avdelingsdirektør har et spesielt ansvar for at høgskolens og avdelingens føringer blir ivaretatt. 

Arbeidsplanen underskrives av studieleder og arbeidstaker, og godkjennes deretter formelt ved avdelingsdirektørens underskrift. Ved uenighet i oppsett av den individuelle arbeidsplan er det avdelingsdirektør som tar den endelige avgjørelse.

Endring

Arbeidsplanene kan endres underveis i planperioden dersom forholdene gjør dette nødvendig. Både studieleder og arbeidstaker er ansvarlig for å ta opp slike avvik med hverandre så raskt som mulig, og sørge for at arbeidsplanen justeres i henhold til endringene. 

Justeringer foretas ved at fordelingen de enkelte arbeidsoppgavene imellom justeres (mer av noe, mindre av noe annet) eller ved inngåelse av avtale om ekstraarbeid mot kompensasjon, begge deler etter avtale med arbeidsgiver. Dersom nye pålagte eller avtalte oppgaver (som ikke blir kompensert økonomisk) fører til mindre FoU-tid eller mindre tid til faglig/pedagogisk fornying enn opprinnelig bestemt, skal den tilsatte få avsatt tilsvarende større ressurs til disse oppgavene, normalt påfølgende studieår. 

Ved langvarig sykdom i den perioden en skulle ha disponert sin FoU-tid, vil dette kunne medføre en forskyvning av frister for ferdigstilling av arbeid, men en kan ikke påregne å få igjen denne tiden fullt ut. Sykdomsperioder kan ikke inngå i tidskontoordningen, men må vurderes separat i det enkelte tilfelle. En vil heller ikke kunne pålegges å ta igjen undervisning som skulle ha foregått under sykdomsperioden. 

8. Vedlegg

Skjema for oppsett av arbeidsplaner finnes på denne nettsiden: http://www.hio.no/content/view/full/20530
9. Bakgrunn/bakgrunnsdokumenter

Følgende dokumenter ligger til grunn for fordeling av arbeidsoppgaver i arbeidsplanene for undervisnings- og forskningspersonalet: 

· Lov av 12. mai 1995 nr. 22 om universiteter og høgskoler (nettside: http://www.lovdata.no/all/hl-19950512-022.html)

· Særavtale om lønns- og arbeidsvilkår for undervisnings- og forskerstillinger (KUF-rundskriv F-43/99) 

· Ad. Særavtale om lønns- og arbeidsvilkår for undervisnings- og forskerstillinger (KUF-rundskriv F-80-93) 

· Presisering i forhold til særavtalen (KUF-rundskriv F-91-93) 

· Forståelse av retningslinjene for praktisering av Særavtalen 

· Personalpolitikk ved HiO. HiOs sentrale dokumenter 2003 nr 1 (nettside: http://www.hio.no/content/view/full/6737)

· Arbeids- og ansvarsbeskrivelsefor studieledere 

Oppdatert: 27. mai 2004 Knut Sverre Røang

